Fico, Robert, predseda vlády SR (2023-11-16):
Ďakujem pekne. Vážený pán poslanec, ďakujem pekne za položenie otázky. Áno, máte pravdu, že vláda Slovenskej republiky ako celok, ministerstvá a ďalšie ústredné orgány štátnej správy majú povinnosť podľa zákonov, ktoré ste citovali, poskytovať o svojej činnosti základné informácie. Ale vy ste si vybrali iba jednu časť zo zákona, na základe ktorého sa dožadujete, aby úrad vlády odpovedal na všetky otázky a venoval sa všetkým aktivitám slovenských médií. Lenže druhá časť toho zákona hovorí, je, že tejto povinnosti na strane vlády zodpovedá povinnosť médií pravdivo a všestranne informovať verejnosť. Takže... čo sa hlásite? (Rekcia z pléna.) Takže ešte raz, pretože ste ma vyrušili svojím hlásením sa ako prvák v základnej škole. Na jednej strane je tu povinnosť vlády, aby informovala médiá, ale tejto povinnosti zodpovedá takisto povinnosť médií, aby informovali pravdivo a všestranne verejnosť. Dámy a páni, ja teraz nebudem rozoberať, ani na to tu nie je priestor, prečo považujeme činnosť niektorých médií za činnosť, ktorá nenapĺňa tieto zákonné predpoklady a náležitosti. Nerád by som teraz napríklad sa zaoberal hodnoteniami niektorých médií, ktoré označujú demonštrantov za dezolátov, nerád by som teraz rozoberal klamlivé informácie, nerád by som rozoberal, že niektoré médiá sa otvorene hlásia k tomu, že sú nepriateľské médiá vo vzťahu k vláde Slovenskej republiky a že pôjdu vláde po krku. Za týchto podmienok, pán poslanec, vás chcem informovať, že momentálne na Úrade vlády Slovenskej republiky na základe môjho pokynu sa preveruje akreditácia všetkých médií, ktoré doteraz mali možnosť vstupovať na pôdu úradu vlády, a predovšetkým preverujeme, do akej miery tieto médiá spĺňajú to, čo od nich požaduje zákon, pravdivo a všestranne informovať slovenskú verejnosť. V tomto okamihu nemám ešte záver preverenia tejto akreditácie, ale je vysoko pravdepodobné, že niektoré médiá nesplnia túto podmienku. Rovnako chcem povedať, že chceme nastaviť aj pravidlá správania sa médií, prepáčte, aj kódex oblečenia. Radi by sme boli, keby sa novinári, keď sa pohybujú po úrade vlády, normálne poobliekali a nechodili tam ako na letnú brigádu na chmeľ. To sú veci, ktoré sú pre nás takisto pomerne dôležité. A keď už tak veľmi, pán poslanec, vám záleží na tých médiách, chápem, pretože vždy ste mali ich priazeň na rozdiel od mojej strany a vlády, ktorú vediem, tak by som vám rád niečo prečítal, pán poslanec, a bol by som rád, keby ste pozorne tento text počúvali. Záverečné zasadnutie kontrolnej komisie sa uskutoční dnes, v piatok 16. apríla o trinástej hodine v priestoroch ministerstva spravodlivosti na Račianskej 71 v Bratislave, ktorú zriadila ministerka spravodlivosti Slovenskej republiky Mária Kolíková v súvislosti s mimoriadnou udalosťou, pri ktorej došlo k úmrtiu bývalého policajného prezidenta generála Lučanského. Komisia má na svojom poslednom zasadnutí prijať záverečnú správu z kontroly. Po zasadnutí komisie plánuje ministerstvo spravodlivosti informovať o prijatých záveroch na tlačovej konferencii aj za účasti ministerky spravodlivosti. Tlačové oddelenie ministerstva spravodlivosti však upozorňuje dôrazne, že dlhodobou snahou ministerstva spravodlivosti je otvorene komunikovať a poskytovať informácie všetkým relevantným médiám. O účasť na tlačových konferenciách a brífingoch sa však usilujú aj zástupcovia takzvanej spravodajskej alternatívy či konšpiračných, dezinformačných portálov, čo ministerstvo spravodlivosti v žiadnom prípade nepodporuje. Dovoľujú si preto upozorniť, že pri vstupe do budovy ministerstva spravodlivosti bude umiestnený zoznam pozvaných redakcií na tlačovú konferenciu. Žiadajú kolegov redaktor, aby pri vstupe podpisom potvrdili svoju účasť za konkrétnu redakciu. Toto je oficiálne stanovisko ministerstva spravodlivosti, tak vás... (Prerušenie vystúpenia časomerom.)